b'\n_START_ARTICLE_\nGeorge Sampson\n_START_SECTION_\nBaggrund\n_START_PARAGRAPH_\nGeorge Sampson er vokset op i et fattigt hjem, og m\xc3\xa5tte tjene penge til at tage til audition i London ved at danse p\xc3\xa5 gaden i Warrington og Manchester. Hans for\xc3\xa6ldre, Brian og Lesley, blev skilt da Sampson var ti, og han bor nu hos sin mor i Warrington sammen med sin s\xc3\xb8ster Rosie og sin bror Luke, mens to \xc3\xb8vrige s\xc3\xb8skende, Chelsea og Emily, bor hos deres far._NEWLINE_George Sampson lider af en sj\xc3\xa6lden sygdom kaldet Scheuermanns sygdom, som p\xc3\xa5virker rygs\xc3\xb8jlen. Sygdommen gjorde ham desuden midlertidig blind p\xc3\xa5 det ene \xc3\xb8je i to m\xc3\xa5neder, hvilket vanskeliggjorde hans dansetr\xc3\xa6ning i betydelig grad. P\xc3\xa5 trods af sin sygdom har Sampson udtalt, at intet vil forhindre ham i at blive ved med at danse.\n_START_SECTION_\nS\xc3\xa6sonen 2007\n_START_PARAGRAPH_\nGeorge Sampson stillede allerede op til audition i den f\xc3\xb8rste serie af Britain\'s Got Talent i 2007 med nummeret "Drop" af Timbaland feat. Magoo og Fatman Scoop. Her gik han i f\xc3\xb8rste omgang videre, men udgik senere efter flere diskussioner blandt konkurrencens dommere. Sampson besluttede imidlertid, at han ville stille op igen til n\xc3\xa6ste \xc3\xa5r, og brugte s\xc3\xa5ledes \xc3\xa5ret til at forbedre sine teknikker ved at danse p\xc3\xa5 gaden. Fra begyndelsen erkl\xc3\xa6rede Sampson, at han \xe2\x80\x93 hvis han vandt \xe2\x80\x93 blandt andet ville bruge pr\xc3\xa6miepengene til at hj\xc3\xa6lpe sin mor med at betale af p\xc3\xa5 hendes g\xc3\xa6ld.\n_START_SECTION_\nS\xc3\xa6sonen 2008\n_START_PARAGRAPH_\nVed audition optr\xc3\xa5dte George Sampson til nummeret "Rock This Party (Dance Everybody Now)", og han scorede det maksimale antal point fra publikum ved den efterf\xc3\xb8lgende semifinale, hvor han fremf\xc3\xb8rte en dans til Mint Royales remix-udgave af "Singin\' in the Rain". Samme nummer fremf\xc3\xb8rte han ved finalen, hvor han igen fik toppoint fra publikum og vandt konkurrencen._NEWLINE_Den 3. august 2008 udgav George Sampson en dvd med en musikvideo, hvori han og fem backing-dansere fremf\xc3\xb8rer et dansenummer.'